UMFCD Accel, prima ediție a programului de accelerare de business din domeniul e-Health a debutat pe 19 aprilie 2021

București, 19 aprilie 2021 – Universitatea de Medicină și Farmacie „Carol Davila” din București, prin Centrul de inovație și e-Health (CieH) a marcat ziua de lansare oficială a „UMFCD Digital Solutions Accelerator” https://accel.old.umfcd.ro/, programul de accelerare și mentorat pentru studenții și absolvenții UMFCD care au o idee și vor să o dezvolte într-un startup în domeniul e-Health.

Programul organizat în colaborare cu Institutul de Excelență în Antreprenoriat, fondat de Matei Dumitrescu, vizează accelerarea progresului digital și inovației în sănătate, dezvoltarea de soluții digitale creative și poate fi o platformă de colaborare pentru îmbunătățirea ecosistemului de digitalizare în sănătate în România. Acesta va oferi cadrul optim pentru a genera soluții digitale practice și inovatoare care să diminueze barierele din sistemul de sănătate din România utilizând tehnologie și software. Echipa care implementează proiectul este condusă de Dr. Ștefan Busnatu, Prodecan Facultatea de Medicină, Coordonator CieH și Diana Ciobănete, Vice-Presedinte IdEA și reunește numeroși experții în accelerare care au dezvoltat Commons Accel, au făcut parte din conducerea Founder Institute Bucharest și Investment Ready Vienna. De asemenea, experții au o experiență vastă în investiții, fiind parteneri Roca X, Techangels și fondatori Smart Impact Capital. Pe lângă pregătirea a numeroase startup-uri medicale, au și investit în cele mai promițătoare și renumite startup-uri românești cum ar fi VoxiKids, SanoPass, Telios, Medicai, Xvision sau Recomedica.

Programul ce se va desfășura în perioada 19 aprilie – 10 iunie 2021, se va derula sub auspiciile unui board științific alcătuit din reprezentanți ai mediului academic, administrația prezidențială și mediul privat care va valida aplicabilitatea practică a ideilor submise de participanți în acord cu necesitățile de sănătate digitală din România.

Prin acest program ambițios, UMFCD își propune să educe următoarea generație de inovatori și lideri ai domeniului sănătății digitalizate din România, oferind expertiza și susținerea unei echipe puternice, a partenerilor săi și a mentorilor recunoscuți la nivel mondial. Unul dintre motivele principale care au generat acest program este chiar nevoia de a instrui tinerii din domeniul medical pentru ca aceștia să genereze soluții și strategii câștigătoare, care să ducă la progresul ecosistemului de antreprenoriat medical din țară, a declarat Prof Dr. Viorel Jinga, Rector UMFCD.

La rândul său Diana Ciobanete, Vice-Președinte IdEA a declarat “Ca urmare a sesiunilor incipiente de Inspiration și Ideation pe care le-am desfășurat înainte de kick-off am identificat deja mult potențial printre ideile studentilor și am și început să lucrăm intens cu ei sperând că evenimentul Demo Day să fie unul spectaculos.În cadrul Commons Accel am pregătit numeroase start-up-uri medicale, unele dintre ele devenind de succes cum ar fi VoxiKids sau Recomedica și vrem să ducem chiar mai sus antreprenorii înscriși în UMFCD Accel. Pe lângă ocazia de a face networking cu mentori și investitori, studenții vor avea multiple beneficii în cele două luni de pregatire. Programul se va desfășura în baza unei curricule create special pentru tinerii antreprenori. Aceștia vor avea parte de workshop-uri și training-uri susținute de experți din industria de business și industria medicala, vor beneficia de mentoring 1-1, vor avea acces la spații de lucru din cadrul Universității de Medicină și Farmacie “Carol Davila” din București. Studenții vor avea parte de cea mai bună susținere în dezvoltarea unor business-uri digitale și sustenabile”

Inițiativa se bucură de sprijinul financiar oferit de lideri ai industriei farmaceutice, preocupați constant de inovația în sănătate din România, companiile Johnson & Johnson România și AstraZeneca România. Astfel, UMFCD Accel este unul dintre cele mai promițătoare programe de acest gen din țară.

„Johnson & Johnson România, împreună cu partenerii noștri, suntem mândri că putem contribui la dezvoltarea de proiecte inovatoare precum„ UMFCD Digital Solutions Accelerator ”, în cadrul Acordului de Parteneriat încheiat în octombrie 2020 cu UMFCD – CIeH în domeniu de e-sănătate. Johnson & Johnson România susține inițiativele care promovează digitalizarea sistemelor de educație și sănătate, precum și soluții locale în domeniul digitalizării sănătății în România. Sperăm că anul acesta finaliștii acestui program de accelerare vor putea participa la cea de-a 5-a ediție a Hackathon4Health, care va avea loc în toamna anului 2021, un proiect inițiat de Johnson & Johnson România în 2017 și implementat începând de anul trecut împreună cu Universitatea de Medicină și Farmacie „Carol Davila” din București (UMFCD) prin Centrul pentru inovație și e-Health (CieH) și Asociația Societatea Studenților în Medicină din București (SSMB), în cadrul parteneriatului nostru. La Johnson & Johnson România credem că digitalizarea sănătății are potențialul de a transforma viețile pacienților români și astăzi sectoarele privat, public și academic se reunesc pentru a accelera progresul în această direcție. ” spune dl Sévan Kaloustian, Managing Director, Janssen companiile farmaceutice ale Johnson & Johnson, Administrator Johnson & Johnson România.

“Inovația în sănătate are o componentă din ce în ce mai importantă de transformare digitală. Crearea unor comunități de inovație și digitalizare în Sănătate, găsirea unor abordări noi, care să îmbunătățească îngrijirea medicală, de la screening și diagnostic până la monitorizarea pe termen lung reprezintă direcția în care se îndreaptă medicina viitorului. Ne bucurăm să sprijinim în România CieH-UMFCD și acest program de accelerare și mentorat pentru studenții și absolvenții UMFCD. Parteneriatul AstraZeneca cu UMFCD, deși este la început, ne dorim sa contribuie la generarea unor ecosisteme de inovare în domeniul sănătății, care se dovedesc a fi extrem de eficiente când reușesc să focalizeze resurse către rezolvarea priorităților din sistemul sanitar. Programul UMFCD Accel poate accelera apariția unor start-up-uri medicale și ajuta la structurarea unui nou mod de gândire în medicină. Avem nevoie să încurajăm tinerii să gândească dintr-o perspectivă nouă, de antreprenori în domeniul de Sănătate, cu o abordare integrată, centrată pe pacient și folosind mijloace tehnologice moderne.” declară Radu Rășinar, Vice President AstraZeneca Central Eastern Europe & Baltics.

Articolul UMFCD Accel, prima ediție a programului de accelerare de business din domeniul e-Health a debutat pe 19 aprilie 2021 apare prima dată în umfcd.